次劉聖與遊土山韻
作者：劉宰
朝代：宋

paragraphs: 巨浸邑東南，西北起培塿。
意恐七澤翻，遺此鎮其後。
我來雪霜降，陽和開歲首。
平波十萬頃，如鏡照妍醜。
尚想雷霆擊，水立蛟龍走。
微此一抔土，羣生魚鱉久。
山人豈解此，采掇競薪槱。
飛香識早梅，柴門深處有。
攀條情正濃，催歸回鷁首。
幽懷殊未愜，陶寫頼詩友。
春事甫權輿，重來多載酒。
會有不速客，带索老榮叟。